Hvaða rannsóknir stundaði Gunnar Karlsson ? Gunnar Karlsson ( 1939 - 2019 ) lauk kandídatsprófi í íslenskum fræðum frá Háskóla Íslands árið 1970 með sögu Íslands sem kjörsvið . Árið 1978 varði hann doktorsritgerð um sagnfræðilegt efni við sömu stofnun . Doktorsritgerðin heitir Frelsisbarátta suður-þingeyinga og Jón á Gautlöndum ( 1977 ) . Í tengslum við háskólakennslu sína í sagnfræðilegum aðferðum sneri hann sér að því að kanna eðli og samfélagslegt hlutverk sagnfræði og ritaði um það efni nokkrar greinar þar sem hann lagði áherslu á að sagnfræðingum bæri að taka tillit til þess vettvangs sem skrifað væri fyrir , að fyrirhugaðir viðtakendur sögunnar ættu að stýra því , meira en þeir oftast gerðu , hvað stæði í sagnfræðiritum . Um þetta fjallaði Gunnar til dæmis í greininni „ Reader-Relativism in History “ í bresk-ameríska tímaritinu Rethinking History I : 2 ( 1997 ) . Í samræmi við þá stefnu sem þar var mörkuð iðkaði Gunnar söguritun þar sem vettvangurinn hafði að hans mati verið vanræktur ; hann skrifaði námsbækur fyrir grunnskóla , framhaldsskóla og háskóla , einnig yfirlitsrit um Íslandssögu fyrir almenning , meðal annars útlenda Íslandsáhugamenn . Má þar nefna söguyfirlitið Iceland's 1100 Years ( 2000 ) . Gunnar Karlsson lagði áherslu á að sagnfræðingum bæri að taka tillit til þess vettvangs sem skrifað væri fyrir . Í þeim anda skrifaði hann námsbækur fyrir öll skólastig önnur en leikskóla en einnig yfirlitsrit um Íslandssögu fyrir almenning . Yfirlitssöguritun kallar einatt á sérrannsóknir á stökum viðfangsefnum ef höfundur getur ekki fallist á ríkjandi rannsóknarniðurstöður . Þannig réðst Gunnar iðulega í nákvæmar rannsóknir á sérhæfðum viðfangsefnum til að geta sett fram nýjar túlkanir í yfirlitsritum sínum . Þegar þetta var ritað vann hann að fjölbinda handbók um íslenska miðaldasögu . Eru komin út þrjú bindi ( Handbók í íslenskri miðaldasögu I–III 2007 – 16 ) og engin verkalok í augsýn . Loks má geta þess að Gunnar skrifaði nokkurn fjölda svara fyrir Vísindavefinn , meðal annars brugðist við spurningunum :